KYK: Man bring 48 uur saam met aasvoëls deur | Netwerk24
Deur Jackie Kruger 05 Oktober 2018 19:12
'n Kurator van die Cango Wildlife Ranch-wildbesigtigingsentrum in Oudtshoorn gaan 48 uur saam met vier Kaapse aasvoëls deurbring om te wys dat mense en dié voëls in harmonie kan saamleef.
Delano Mulder het Vrydag om 09:00 die aasvoëls se kamp binnegegaan. Hy sal tot Sondag om 09:00 daar bly.
Delano Mulder, kurator by die Cango Wildlife Ranch-wildbesigtigingsentrum in Oudtshoorn, Vrydag nadat hy die aasvoëls se kamp binnegegaan het. Foto: Verskaf
"Hy bly saam met die aasvoëls en kan net elke vier uur die badkamer gebruik," sê Mari-Lize Warrington, bemarkingsbeampte van die sentrum.
Die sentrum se restaurant verskaf Mulder se kos.
Mulder wil die tyd saam met die aasvoëls deurbring om mense meer bewus te maak van die voëls, om te wys dat mense en die voëls in harmonie kan saamleef en dat die stigma wat aan die voëls kleef, ver verwyderd van die waarheid is.
As kurator sien Mulder onder meer om na die sentrum se aasvoëls, wat uit twee wyfies en twee mannetjies bestaan.
Die sentrum sê in 'n verklaring die twee mannetjies gaan binnekort na VulPro, 'n organisasie wat hom beywer vir die bewaring en voortbestaan van aasvoëls, by Hartebeespoortdam in Noordwes. Daar sal hulle in die organisasie se broeiprogram ingesluit word. Indien die twee se rehabilitasie suksesvol is, sal hulle later vrygelaat word.
'n Witrug- en 'n swartaasvoël sal by Cango Wildlife Ranch ingeneem word. Die Kaapse en die swartaasvoël is 'n bedreigde spesie en die witrugaasvoël kritiek bedreig.